ທ່ານ Ban ກ່າວຊົມເຊີຍ ການເລືອກຕັ້ງ ຢູ່ໄທ
ທ່ານ Ban ກາວວ່າ ການ​ເລືອກ​ຕັ້ງ​​ຄັ້ງ​ນີ້ ຈະຊ່ວຍ​​ເຮັດໃຫ້ປະຊາທິປະໄຕ ການສ້າງຄວາມປອງດອງຊາດ ແລະສະຖຽນລະພາບ ມີຄວາມເຂັ້ມແຂງຂຶ້ນ ຢູ່ໃນປະເທດໄທ.
ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki-moon ສະແດງຄວາມ ຍິນດີຕໍ່ຄວາມເປັນລະບຽບຮຽບຮ້ອຍໃນການເລືອກຕັ້ງສະພາແຫ່ງຊາດ ຂະນະທີ່ພວກ ຜູ້ນຳຂອງພັກເພື່ອໄທ ຊຶ່ງເປັນພັກທີ່ໄດ້ຮັບໄຊຊະນະນັ້ນເລີ່ມເຈລະຈາຫາລືກ່ຽວກັບ ການປະກອບຄະນະລັດຖະບານ ທ່ານ Ban ໄດ້ອອກຖະແຫຼງຂ່າວສະບັບນຶ່ງໃນແລງວັນຈັນວານນີ້ຈາກ New York ໂດຍເວົ້າວ່າ ທ່ານຫວັງວ່າການເລືອກຕັ້ງໃນຄັ້ງນີ້ ຈະຊ່ວຍເຮັດໃຫ້ປະຊາທິປະໄຕ ການສ້າງຄວາມປອງດອງຊາດ ແລະສະຖຽນລະພາບຢູ່ໃນປະເທດໄທ ມີຄວາມເຂັ້ມ ແຂງຂຶ້ນ ເປັນທີ່ຄາດກັນວ່າ ຕາໜ່າງເພື່ອການເລືອກຕັ້ງເສລີ ຊຶ່ງເປັນກຸ່ມຕິດຕາມຊີ້ງ ຊອມເບິ່ງການເລືອກຕັ້ງຈາກເຂດເອເຊຍ ຈະປະກາດໃຫ້ຊາບກ່ຽວກັບຜົນການສັງເກດ ການຂອງຕົນຢູ່ທີ່ບາງກອກໃນວັນອັງຄານມື້ນີ້ ນອກນີ້ແລ້ວຢູ່ທີ່ບາງກອກ ຜູ້ນໍາຂອງພັກເພື່ອໄທ ທ່ານນາງຍິ່ງລັກ ຊິນນະວັດ ກໍ ໄດ້ພົບປະກັບບັນດາຜູ້ນໍາຂອງພັກອື່ນໆເພື່ອເຈລະຈາຫາລື ທີ່ຄາດວ່າຈະຮວມທັງ ການສົນທະນາຫາລືກັນໃນຂັ້ນຕົ້ນກ່ຽວກັບຕຳແໜ່ງຕ່າງໆໃນຄະນະລັດຖະບານ ທ່ານນາງ ຍິ່ງລັກ ຜູ້ຊຶ່ງຄາດຫວັງທີ່ຈະໄດ້ເປັນນາຍົກລັດຖະມົນຕີຄົນທໍາອິດຂອງ ໄທ ເວລາສະພາແຫ່ງຊາດເລີ່ມປະຊຸມກັນນັ້ນ ໄດ້ປະກາດໃນວັນຈັນວານນີ້ວ່າ ຈະມີການສ້າງຕັ້ງລັດຖະບານປະສົມກັບອີກ 4 ພັກນ້ອຍໆ ຊຶ່ງຈະເຮັດໃຫ້ພັກລັດ ຖະບານ ມີບ່ອນນັ່ງເກືອບ 3 ສ່ວນ 5 ຂອງຈຳນວນບ່ອນນັ່ງທັງໝົດຢູ່ໃນສະພາ ຂອງໄທ